钦定古今图书集成/理学汇编/学行典/第269卷 > 杜时昇
## 钦定古今图书集成/理学汇编/学行典/第269卷 > 杜时昇

按《金史隐逸传》：“杜时昇，字进之，霸州信安人。博学知
天文，不肯仕进。承安泰和闲，宰相数荐时昇可大用，
时昇谓所亲曰：‘吾观正北赤气如血，东西亘天，天下
当大乱，乱而南北当合一，消息盈虚，循环无端，察往
考来，孰能违之？是时风俗侈靡，纪纲大坏，世宗之业
遂衰。时昇乃南渡河，隐居嵩洛山中，从学者甚众，大’”
抵以伊、洛之学教人，自时昇始。正大间，大元兵攻潼
关，拒守甚坚，众皆相贺。时昇曰：“大兵皆在秦、巩间，若
假道于宋，出襄、汉，入宛、叶，铁骑长驱，势如风雨，无高
山大川为之阻，土崩之势也。”顷之，大元兵果自饶峰
关涉襄阳，出南阳，金人败绩于三峰山，汴京不守，皆
如时昇所料云。正大末卒。